SKRIFTLIG FORESPØRGSEL E-2741/99

af Bart Staes (Verts/ALE) til Kommissionen

(18. januar 2000)

Om: Initiativer til fremme af en multikulturalitet, som omfatter beskyttelse af den regionale identitet og beskyttelse af identiteten for indvandrere, der er bosiddende i EU-medlemsstaterne

I forskellige medlemsstater som for eksempel Nederlandene er man på universiteterne og de offentlige og private skoler i færd med at eksperimentere med forskellige undervisningsmetoder for indvandrere fra EU-lande eller tredjelande, som blandt andet omfatter undervisning på oprindelseslandets sprog i værtslandets kultur og sprog.

Disse metoder har vist sig at være meget effektive og anvendes med gode resultater blandt andet i regionen Frisien, hvor indvandrerne blandt andet undervises på de såkaldte regionale eller mindretalssprog, hvilket for dem udgør et yderligere skridt hen imod fuld integration. Opprioriteringen af identiteten på ethvert niveau gør det blandt andet muligt bedre og mere effektivt at bekæmpe fænomener som for eksempel fremmedhad, racisme og forskellige former for politisk og kulturel ekstremisme.

Kan Kommissionen oplyse, om den kunne tænke sig at undersøge disse initiativer og yde støtte på europæisk plan til fremme af multikulturelle undervisningsmetoder, som indebærer respekt for samtlige borgeres identitet, både den lokale og regionale identitet og identiteten hos de indvandrere, der lovligt er bosiddende i EU-medlemsstaterne?

Svar afgivet på Kommissionens vegne af Viviane Reding

(1. marts 2000)

Kommissionen har i lang tid traditionelt støttet initiativer, der skal fremme integrationen af de indvandrere, der er bosiddende i EU-medlemsstaterne, og multikulturaliteten i forbindelse hermed. Denne tradition kan føres tilbage til Rådets direktiv 77/486/EØF af 25. juli 1977 om skolegang for børn af migrantarbejdstagere(1).

Kommissionen har siden begyndelsen af 1977 altid taget tværkulturel uddannelse med i sine arbejdsprogrammer som et middel til at lære at håndtere social og kulturel forskelligartethed på en positiv og aktiv måde. Det har givet inspiration til hele Socrates-programmet, der indeholdt en særforanstaltning inden for Comenius, som beskæftigede sig med tværkulturel uddannelse og børn af migrantarbejdstagere. Initiativerne fra denne foranstaltning finder sted i anden fase af Socrates-programmet og vil som sådan også blive fremmet og finansieret i den fase, eftersom den tværkulturelle uddannelse forbereder fremtidige generationer til at leve sammen i et demokratisk, pluralistisk samfund og bidrager til, at der skabes lige muligheder for alle borgere.

Som det ærede medlem sikkert ved, yder Kommissionen en vis støtte udover aktiviteterne inden for Socrates-programmet til foranstaltninger, der skal fremme og sikre regionale eller mindretalssprog og -kulturer. De områder, der får fortrinsret, omfatter undervisningsprojekter og -materialer.

De sprog, som denne foranstaltning sigter mod, omfatter de oprindelige sprog, der traditionelt tales af en del af medlemsstaternes befolkninger, eller som tales inden for Det Europæiske Økonomiske Samarbejdsområde (EØS). Kommissionen undersøger for øjeblikket, om det er muligt at foreslå et flerårigt handlingsprogram på dette område.

(1) EFT L 199 af 6.8.1977.